Griewe en die voorgestelde tydperk daarvoor in die SAPD - Jy en die RegJy en die Reg
Tuis › Artikels › Arbeidsreg › Griewe en die voorgestelde tydperk daarvoor in die SAPD
Griewe en die voorgestelde tydperk daarvoor in die Suid-Afrikaanse Polisiediens
Ek is tans 'n offisier in die Suid-Afrikaanse Polisiediens (SAPD). Ek werk al ongeveer vier jaar lank vir die SAPD. In my tweede jaar van diens het ons stasiebevelvoerder afgetree. My werksomstandighede het met die koms van die nuwe stasiebevelvoerder drasties verander. Die offisier het konstant indirekte opmerkings teenoor my gemaak wat vir my op diskriminasie neergekom het. Omtrent vyf maande gelede het die stasiebevelvoerder 'n direkte stelling gemaak wat ek voel op blatante diskriminasie neerkom. Ná die stelling het ek dit sterk oorweeg om stappe te neem en 'n grief aanhangig te maak, maar die stasiebevelvoerder was toe vir omtrent drie maande met verlof. Met sy terugkeer het alles vir omtrent 'n maand goed verloop, waarna die bevelvoerder weer begin het om op indirekte maniere teenoor my te diskrimineer.
Ek is bekommerd dat as ek sou probeer om die aangeleentheid met die bevelvoerder op te neem, dit moontlik die situasie en diskriminasie sal vererger. Ek het met 'n vertroude kollega gepraat, wat aangedui het dat as ek 'n grief sou wou aanhangig maak, dit moontlik buite die vereiste tydperk van die SAPD se grieweprosedure sal val en dat daar dus geen verdere opsies tot my beskikking is om die probleem te hanteer nie. Ek wil graag vasstel of daar wel 'n voorgeskrewe tydperk is waarbinne 'n grief gelug moet word.
Die Suid-Afrikaanse Polisiediens se grieweproses word ingevolge SSSBC-ooreenkoms 3 van 2005 gereguleer. Dit is belangrik dat u die interne proses en die vereistes volledig ondersoek voordat 'n grief ingedien word. Dit sal verseker dat u beter ingelig is oor die interne proses en die nodige vereistes van die prosedures wat daarmee gepaard gaan, verstaan.
Ingevolge die SAPD se griewebeleid word vereis dat 'n werknemer die relevante grief en grief-vorm moet indien binne 'n tydperk van 120 dae vanaf die datum waarop die werknemer bewus geraak het van die grief, of alternatiewelik waarbinne dit redelikerwys verwag kon word dat die werknemer van die grief bewus kon wees.
Indien 'n grief buite die tydperk aanhangig gemaak word, sal dit onderhewig wees aan 'n aansoek vir kondonasie. Neem kennis dat 'n aansoek van dié aard net deur die nasionale kommissaris oorweeg kan word. Dit sal ook net oorweeg kan word indien dit deur middel van 'n skriftelike aansoek deur die provinsiale divisie se kommissaris oorgedra word.
Om te verseker die proses word korrek volgens die SAPS se beleid gevolg, is dit wenslik dat u die vakbond nader of die mensehulpbronbeampte raadpleeg vir bystand en advies met die formulering van die aansoek.